У Вікіпедыі ёсць артыкулы пра іншых асоб з прозвішчам Радзівонаў.
**Віта́ль Радзіво́наў** (нар. 11 снежня 1983, Віцебск) — былы беларускі футбаліст, нападнік. Выступаў за нацыянальную зборную Беларусі (2007—2017). На клубным узроўні вядомы па выступам за барысаўскі БАТЭ, з якім стаў шматразовым чэмпіёнам Беларусі, удзельнікам групавых раўндаў Лігі чэмпіёнаў і Лігі Еўропы.

Кар’ера
-------

### Клубная

У 2001—2002 гадах гуляў у віцебскім «Лакаматыве-96», які не здолеў выратаваць ад вылету ў Першую лігу. У 2003—2005 выступаў за жодзінскае «Тарпеда», у чэмпіянаце 2005 забіў за жодзінцаў 13 галоў.

З 2006 года стаў гуляць за клуб БАТЭ. Першы год атрымаўся няўдалым — усяго 4 галы, але потым Віталь замацаваўся ў аснове і стаў рэгулярна забіваць. У сезоне 2008 выдатна дзейнічала звязка Радзівонава з Генадзем Блізнюком — яны не толькі сталі найлепшымі бамбардзірамі чэмпіянату, але і дапамаглі БАТЭ ўпершыню ў гісторыі выйсці ў групавы раўнд Лігі чэмпіёнаў.

Пасля выдатнага сезона ў 2009 годзе быў аддадзены ў арэнду ў клуб другой нямецкай бундэслігі «Фрайбург». Дапамог клубу атрымаць перамогу ў турніры і месца ў вышэйшым нямецкім дывізіёне, але «Фрайбург» адмовіўся працягваць супрацоўніцтва, і Радзівонаў вярнуўся ў БАТЭ, дзе зноў стаў асноўным іграком.

Першую палову сезона 2011 прапусціў з-за траўмы. У ліпені 2011 года вярнуўся ў строй, але паспеў правесці толькі тры матчы чэмпіянату (пры гэтым у кожным вызначыўся голам) — 28 жніўня 2011 года ў матчы супраць «Дынама» ў сутыкненні з брамнікам мінчан Дзмітрыем Гушчанкам зноў атрымаў цяжкую траўму, з-за якой выбыў да канца сезона і не прыняў удзелу ў групавым раўндзе Лігі чэмпіёнаў 2011/2012.

У пачатку 2012 года вярнуўся ў асноўны склад, хоць некаторы час толькі выхадзіў на замену ў канцы матча. Выдатна праявіў сябе ў Лізе чэмпіёнаў 2012/2013: спачатку вырваў для БАТЭ перамогу ў матчы другога кваліфікацыйнага раўнда супраць македонскага «Вардара», забіўшы 2 галы ўжо ў кампенсаваны час (выніковы лік 3:2 на карысць БАТЭ), а ў раўндзе плэй-оф аформіў дубль у вароты ізраільскага «Хапаэля», тым самым дапамог БАТЭ ў трэці раз выйсці ў групавы этап Лігі чэмпіёнаў. Ужо ў групавым этапе забіў галы ў вароты «Ліля» і «Баварыі», якімі дапамог атрымаць перамогі з аднолькавым лікам 3:1.

У сезоне 2013 Радзівонаў нарэшце вярнуўся на выдатныя бамбардзірскія паказчыкі ў чэмпіянаце Беларусі (да таго тры гады запар найлепшым бамбардзрам клуба быў Рэнан Брэсан). У першых праведзеных дзесяці матчах нязменна адзначаўся голам або галявой перадачай (шэраг матчаў прапускаў з-за невялікай траўмы), у тым ліку забіваў у 8 сваіх матчах запар. Усё гэта дазволіла Віталю з 14 галамі зноў стаць найлепшым бамбардзірам чэмпіянату, таксама ён быў прызнаны найлепшым футбалістам і найлепшым нападнікам чэмпіянату па версіі АБФФ.

Сезон 2014 распачаў як асноўны цэнтральны нападнік, але ў другой палове сезона, у тым ліку з-за траўм, стаў чаргавацца на гэтай пазіцыі з Мікалаем Сігневічам. Усяго за сезон забіў 11 галоў у чэмпіянаце. У сезоне 2015 зноў замацаваўся асноўным нападнікам, за палову сезона забіў 9 галоў у чэмпіянаце, але 26 жніўня 2015 года ў матчы Лігі чэмпіёнаў супраць сербскага «Партызана» атрымаў траўму, з-за якой выбыў да канца сезона. У снежні 2015 года падоўжыў кантракт з БАТЭ. Сезон 2016 правёў амаль поўнасцю, з-за траўмы не гуляў толькі ў маі. У 25 матчах чэмпіянату забіў 15 галоў, што дазволілі Радзівонаву ў трэці раз стаць найлепшым бамбардзірам Вышэйшай лігі (падзяліў званне бамбардзіра з аднаклубнікам Міхаілам Гардзейчуком).

У студзені 2017 года падпісаў чарговае аднагадовае пагадненне з барысаўчанамі. У маі і чэрвені 2017 года не гуляў з-за траўмы, пасля вярнуўся ў асноўны склад на пазіцыю цэнтральнага нападніка. 26 лістапада 2017 года ў матчы апошняга тура чэмпіянату Беларусі супраць «Гарадзеі» выйшаў на замену ў другім тайме пры ліку 1:3 на карысць гарадзейцаў і здолеў забіць два галы, якія прынеслі БАТЭ нічыю 3:3 і разам з ёй чарговае чэмпіёнства.

У студзені 2018 года абвясціў аб завяршэнні прафесійнай кар’еры. Усяго за БАТЭ правёў 412 матчаў ва ўсіх турнірах, забіў 161 гол. Разам з барысаўскім клубам стаў 12-разовым чэмпіёнам краіны. Неўзабаве пасля завяршэння кар’еры быў прызначаны спартыўным дырэктарам БАТЭ. У красавіку 2019 года стала вядома аб зыходзе Радзівонава з пасады.

У жніўні 2019 года стаў начальнікам каманды ў мінскім «Энергетыку-БДУ». Пакінуў клуб у сакавіку 2020 года.

### Міжнародная

З 2007 года выступаў за нацыянальную зборную Беларусі. Доўгі час разам з Сяргеем Карніленкам з’яўляўся асноўным нападнікам зборнай. Пасля таго, як у снежні 2014 года трэнерам зборнай стаў Аляксандр Хацкевіч, перастаў выклікацца ў галоўную каманду краіны. У сакавіку 2017 года, калі зборную ўзначаліў Ігар Крывушэнка, вярнуўся ў каманду і 25 сакавіка 2017 года пасля амаль трохгадовага перапынку зноў згуляў за зборную, выйшаўшы на замену ў матчы супраць Швецыі (0:4).

Дасягненні
----------

* Беларусь 01Чэмпіён Чэмпіён Беларусі (12): 2006, 2007, 2008, 2009, 2010, 2011, 2012, 2013, 2014, 2015, 2016, 2017
* Беларусь Уладальнік Кубка Беларусі (3): 2006, 2010, 2015
* Беларусь Уладальнік Суперкубка Беларусі (6): 2010, 2013, 2014, 2015, 2016, 2017
* Германія Пераможца другой нямецкай бундэслігі: 2009
* Беларусь У спісе 22 найлепшых футбалістаў чэмпіянату Беларусі (9): 2005, 2007, 2008, 2010, 2011, 2012, 2013, 2014, 2016
* Беларусь Найлепшы футбаліст чэмпіянату Беларусі (2): 2008, 2013
* Беларусь Найлепшы бамбардзір чэмпіянату Беларусі (3): 2008 (разам з Генадзем Блізнюком), 2013, 2016 (разам з Міхаілам Гардзейчуком)
* Беларусь Найлепшы нападнік чэмпіянату Беларусі (6): 2008, 2010, 2011, 2012, 2013, 2016
* Беларусь Член Клуба беларускіх бамбардзіраў (забіў больш за 100 галоў на вышэйшым узроўні)

Зноскі
------

1. ↑  Vitali Rodionov // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Vitali Rodionov // FBref.com<a href='https://wikidata.org/wiki/Track:Q56239490'></a>
3. ↑  Виталий Родионов продлил контракт с БАТЭ
4. ↑  Виталий Родионов продлил контракт с БАТЭ
5. ↑  Виталий Родионов завершил игровую карьеру
6. ↑  Виталий Родионов назначен спортивным директором БАТЭ
7. ↑  Виталий Родионов покинул БАТЭ
8. ↑  "Энергетик-БГУ" объявил о назначении Родионова на пост начальника команды
9. ↑  Родионов покинул пост начальника команды "Энергетик-БГУ"

Спасылкі
--------

* Профіль на афіцыйным сайце БАТЭ (руск.)
* 

* Профіль на сайце *transfermarkt.com* (англ.)

* Статыстыка на сайце *National Football Teams* (англ.)

* Статыстыка на сайце *footballfacts.ru* (руск.)

* Профіль на сайце *by.tribuna.com* (руск.)

* Профіль на сайце *soccerway.com* (руск.)

* Статыстыка на сайце *UEFA.com* (руск.)

* Статыстыка на сайце *FIFA* (англ.)

* Статыстыка на сайце *soccerbase.com* (англ.)

* Профіль на сайце *teams.by* (руск.)

* Профіль на сайце *pressball.by* (руск.)

| ⛭Найлепшыя бамбардзіры чэмпіянату Беларусі па футболе |
| --- |
| 
* 1992 Скорабагацька
* 1992/93 Бараноўскі / Рамашчанка
* 1993/94 Качура
* 1994/95 Шаўроў
* 1995 Яромка
* 1996 Хлебасолаў
* 1997 Хлебасолаў
* 1998 Яромка
* 1999 Стрыпейкіс
* 2000 Васілюк
* 2001 Давыдаў
* 2002 Стрыпейкіс
* 2003 Блізнюк / Карніленка
* 2004 Стрыпейкіс
* 2005 Стрыпейкіс
* 2006 Кліменка
* 2007 Васілюк
* 2008 Блізнюк / Радзівонаў
* 2009 Майкон Каліжуры
* 2010 Брэсан
* 2011 Брэсан
* 2012 Асіпенка
* 2013 Радзівонаў
* 2014 Януш
* 2015 Януш
* 2016 Гардзяйчук / Радзівонаў
* 2017 Гардзяйчук
* 2018 Савіцкі
* 2019 Шкурын
* 2020 Скавыш
* 2021 Дарбо
* 2022 Абдыхалікаў

 |